Skóciai utazásom

Mint páran tudhatjátok, a 2019-es Jane Haining verseny nyertese lettem. Ebben a versenyben a nyolcadik évfolyamos tanulók mutathatták meg angol tudásukat, az ország minden részéről. A nyertesnek járó díj egy skóciai utazás volt. Erről most a beszámolóm olvashatjátok.

A Skóciába induló repülő reggel 6 órakor hagyta el Budapestet. Az oda vezető út kb. 3 óra volt (ami légvonalban 1850 km). Az egy óra időeltolódás miatt 8 órára már Glasgowban is voltunk, ahol az egyik kedves vendéglátónk, Lexa fogadott. Vele, tömegközlekedést használva, átvágtunk a városon, és megérkeztünk Moraghez aki egy fantasztikus ebéddel várt minket. Ezután elmentünk Largsba, ahol a vikingmúzeum meglátogatása volt a cél, de az sajnos nem volt nyitva. Végül a kiállítás utolsó részét mégis meg tudtuk nézni, így az élmény nem teljesen maradt ki. Largsban járva nem hagyhattuk ki a híres Nardini fagyizót, szintúgy, mint a kompot sem, ami átvitt volna egy csodás szigetre, de a szakadó eső miatt mi nem szálltunk le róla. Másnap, a fővárosba, Edinburghba utaztunk, ahol megnéztük a parlamentet, ami mellékesen, csodás volt és nagyon modern, bementünk az Our Dynamic Earth természettudományi múzeumba, ahol egy időutazás részesei lehettünk, és a napot nem is zárhattuk volna jobban, mint egy pizzával. Következő nap a Glasgowi sétáló-és bevásárló utcán jártunk, ahol szuveníreket és mindennapi dolgokat is beszerezhettünk. Este elmentünk abba a partiba, amit a tiszteletünkre szerveztek. Utunkat Dumfriesben folytattuk, ahová vonattal érkeztünk meg. Ott Pam várt minket (aki a következő 4 napon szállásunkat biztosította, és elkísért minket mindenhova), akivel ebédkor piknikeztünk, és ellátogattunk Jane iskolájába. Rákövetkező nap, megnéztük Jane családjának sírhelyét és az örökségi centert. Az élményeink listáját a Sweetheart Abbey megtekintésével, és a Castle Pointnál lévő kilátással bővítettük. Vasárnap az istentisztelettel kezdtünk, ami nagyon jó társaságban telt, ezután a Drumlanrig Kastélyt néztük meg, ahol forrócsokit és citromos tortát is ettünk. Az ottlétünket a tiszteletünkre rendezett grillpartival zártuk le. Másnap, a hazafelé induló repülő reggel 8 órakor hagyta el Glasgowt, és kb. délután 1 órakor találkozhattam rég nem látott szüleimmel.